Frank Aaen (EL), 1999-04-09:
Med den udvikling, der er i gang inden for den finansielle sektor, kan man naturligvis ikke andet end være positiv over for et forslag om at indføre tilsyn eller begynde at indføre tilsyn med holdingselskaber inden for den finansielle sektor.
Der er også en vis logik i, at der skal være lige kapitalkrav til koncerner i den finansielle sektor, uanset hvordan de rent faktisk er opbygget.
Så derfor er vi i udgangspunktet positive over for lovforslaget, men det er bestemt ikke det samme, som at vi bare synes, at det er evig godt.
Altså det gælder f.eks. dette: Her vælger vi at ligestille reglerne, uanset hvordan man har opbygget en koncern.
Man kunne godt vende det om og spørge: Er det fra samfundets side ligegyldigt, om man vælger
den ene eller den anden indviklede og endnu mere indviklede, mærkelige struktur i de her finansielle mastodonter
Jeg synes nok, det var en overvejelse værd.
Vi har i Erhvervsudvalget tidligere været inde på klogskaben i, at vi tillader opbygningen af de her finansielle supermarkeder, som har den ene underlige struktur efter den anden.
Måske skulle vi lige tage den vej rundt, inden vi konkluderer, at det er den her måde, vi skal tackle problemet med de mærkelige strukturer på.
Det kunne godt være, man skulle gå anderledes til værks.
Det kunne også godt være, at vi igen skulle diskutere, om vi synes, det er klogt at opbygge finansielle supermarkeder.
Er det en god idé, at bank, at forsikringsvirksomhed, at pensionskasse, at realkreditinstitution osv., osv., ejendomsmæglerselskab, alt muligt, er rodet sammen i én butik?
Jeg tror ikke, det er klogt.
Jeg tror det på lang sigt fører til store katastrofer med sammenbrud, hvor vi kommer for sent til at stoppe det, og jeg tror under alle omstændigheder, at det for demokratiet er meget uheldigt, at vi får sådanne 2-3-4 kæmpemæssige finansielle virksomheder, som har alt, alt for stor indflydelse i vores samfund, hvor det er nogle ganske få, der bestemmer alt for meget.
Det er også en principiel diskussion, men jeg mener i virkeligheden også, at selv om man skulle have et andet synspunkt på samfundet og demokratiet, end jeg har, så har man faktisk grund til at overveje, om det er klogt at lave disse finansielle virksomheder, hvor det er samme butik, man kan få stort set alle forskellige finansielle ydelser leveret i.
Der mener vi altså faktisk, at der er nogle principielle diskussioner, som vi bør prøve at belyse under udvalgsarbejdet.
Jeg er selvfølgelig godt klar over, at på nogle af punkterne her er det på forhånd fuldstændig utænkeligt, at der kan etableres noget, der bare ligner et flertal i Folketinget for at gå mere radikalt til værks, som vi foreslår, men alligevel vil vi godt lidt rundt omkring den principielle problemstilling, nemlig: Er det klogt at opbygge sådanne mastodonter, som vi altså hermed yderligere baner vej for?
Vi tror i virkeligheden ikke på, at det er klogt at indføre den mulighed for, at direktøren i virkeligheden skal føre tilsyn med sig selv.
Og derfor er vi imod den del af lovforslaget.
Men vi vil gå positivt ind i det, fordi det alligevel er et fremskridt i forhold til dagens tilstand, men vi har altså nogle principielle spørgsmål, vi gerne vil have belyst.